Kgosi wa Menyatso o beilwe
E ne e le boitumelo le megolokwane jaaka kgotla ya Menyatso kwa Serowe e ne e tshwere moletlo go ipelela peo ya kgosi bosheng. Kgosi David Nkobela o ne a tsaya bogosi morago ga go bo tshwarelelwa dingwaga di le masome mane ke borangwaneagwe ka go farologana, wa bofelo go bo tshwarelela e le, Kgosi Kesenkang Selepeng. Kgosi o sa le a tshwarelelwa bogosi morago ga go latlhegelwa ke mogolowe e bong Kgosi Tloto Nkobela ka 1977, fa rraabo e bong Kgosi Ngwako Monnye ene a sale a tlhokafala ka 1956. Fa a laya Kgosi, Kgosi Phokontsi Seeletso o supile fa maemo a a filweng Kgosi Nkobela e le maemo a gagwe tota. “Rata Morafe wa gago o o tseye ka tekatekano. O ba tseye ka lorato lo lo lekanang ka e le tshaba e o romilweng kwa go yone,” a supa. O kopile kgosi gore a nne pelo telele, a mo eleletsa gore Modimo a mo fe botshelo jo bo leele, a supa fa ba ba tsereng setilo pele ga gagwe ba ise ba buse lobaka lo lo leele. O supile fa Kgosi a le sego ka a na le bosireletsi jo bo lekaneng e bong borangwaneagwe. “O reetse dikgakololo a bo o kope borangwaneago gore ba seka ba go katologa thata, gore o seka wa latlhega,” a laya. Le fa go ntse jalo, o ne a gakolola kgosi gore fa a amogela dikgakololo, o tshwanetse go di sekaseka, ka dingwe di kgona go mo tsenya mo thaelong. E re ka Kgosi Nkobela a ne a bewa le mohumagadi, Kgosi Seeletso, o supile fa e le mohumagadi wa morafe, yo morafe o ka sielang kwa go ene fa kgosi a galefile, e bile e le ene yo o ka gakololang a bo a digela mogopolo wa kgosi. “Go sego jang kgosi e e bewang le mmaetsho,” a tlatsa. Kgosi Seeletse o ne a kopa Kgosi Nkobela go tshwara ka thata le natla go isa morafe wa gagwe kwa pele. “Kgosi ga a tshware morafe ka pelo, le fa mathata a ka tswa a le matona jang, e bile kgosi ga a lebale Modimo, jalo o seka wa lebala go rapela,” a gakolola. Fa a amogela bogosi, Kgosi Nkobela o ne a ikana gore o tlaa dira ka natla jaaka go lopiwa. O supile gore ka a ntse a katologane le morafe, go tlaa tsaya nako gore sengwe le sengwe se kitlane. “Ke gorogile jaanong, mme go tlaa tsaya lobaka gore kgotla e e boele kwa e ntseng e le teng,” a supa. E re ka Serowe a na le dikgotla kgolo tse nne, e leng Maaloso, Maaloso-a-Ngwana, Ditimamodimo le Basimane, kgotla ya Menyatso e wela ka fa tlase ga kgotla ya Maaloso-a-Ngwana mme e bile ke kgotlana e tona ka e na le ditkgotlana di le masome mararo le boraro. BOPA